Umsögn Rótarinnar um breytingu á lögum um ávana - og fíkniefni , nr. 65 / 1974 ( varsla ) , 23. mál Með tölvupósti þann 17. október síðastliðinn óskaði nefndasvið Alþingis eftir umsögn Rótarinnar um ofangreint frumvarp . Í greinagerð með frumvarpinu er farið vel yfir hvaða kosti það hefur í för með sér að varsla neysluskammta verði ekki lengur refsisverð og tekur ráð Rótarinnar undir þann rökstuðning . Ráð Rótarinnar vill auk þess halda því til haga að margt bendir til þess að misnotkun ávana - og fíkniefna , löglegra eða ólöglegra , sé í mörgum / flestum tilfellum tilraun til þess að deyfa og forðast andlegan sársauka sem ekki hefur tekist að vinna úr . Þetta á sérstaklega við um konur og í rannsókn Rótarinnar og RIKK , á reynslu kvenna af fíknimeðferð , frá 2017 kemur fram að 75% kvennanna í rannsókninni hafa orðið fyrir kynferðisofbeldi og 88% fyrir andlegu ofbeldi . Forsenda fyrir því að hætta að misnota ávana - og fíkninefni getur því verið að vinna úr áföllum og erfiðri reynslu og rannsóknir sýna að best er að árangur næst ef áföllin / erfiða reynslan og misnotkun ávana - og fíkniefna er meðhöndlað saman . Þá er mikilvægt að konur geti leitað sér aðstoðar til þess að vinna úr áföllum án þess að þær verði að fela misnotkun á ávana - og fíkniefnum sem er hluti vandans , eða eigi á hættu að vera sektaðar , fangelsaðar og / eða lenda á sakaskrá fyrir það . Þá eiga konur í neyslu sérstaklega á hættu á að vera beittar frekara og endurteknu ofbeldi og núverandi refsirammi gerir þeim erfiðara fyrir að leita sér hjálpar vegna þess . Því er mikilvægt að hafa í huga að tryggja að þess sé gætt að lögin stuðli að auknu jafnrétti ( e. gender-transformative ) : Ennfremur er rétt að benda enn einu sinni á það sem margoft hefur komið fram að portúgalska leiðin sem vísað er í í greinagerð með frumvarpinu , er líklegri til þess að valda samfélagi og einstaklingum minni skaða en harðlínuleiðir ( e. zero tolerance ) eins og sú sænska þar sem þeir sem misnota ávana - og fíkniefni er refsað harkalega fyrir vörslu neysluskammta . Í Svíþjóð eru dauðsföll af völdum ávana - og fíkniefna með því hæsta sem gerist í Evrópu en í Portúgal með því lægsta . [ 2 ] Enda hafa Alþjóðaheilbrigðisstofnunin og Sameinuðu þjóðirnar mælst til þess að lönd endurskoði lög um refsingar vegna vörslu neysluskammta og neyslu ávana - og fíkniefna [ 3 ] þar sem í því felst alvarleg mismunun í aðgengi að heilbrigðisþjónustu .